
Către
BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra proiectului de Lege privind aprobarea Ordonanţei de urgenţă a Guvernului nr.99/2017 pentru modificarea şi completarea Ordonanţei de urgenţă a Guvernului nr.158/2005 privind concediile şi indemnizaţiile de asigurări sociale de sănătate, trimis Comisiei pentru muncă şi protecţie socială şi Comisiei pentru sănătate şi familie pentru examinare pe fond, în procedură de urgenţă, cu adresa nr. PLx 98/2018 din 12 martie 2018.


PREŞEDINTE, 				PREŞEDINTE,
ADRIAN SOLOMON  			Conf.univ.dr.FLORIN BUICU

RAPORT  COMUN
asupra proiectului de Lege privind aprobarea Ordonanţei de urgenţă a Guvernului nr.99/2017 pentru modificarea şi completarea Ordonanţei de urgenţă a Guvernului nr.158/2005 privind concediile şi indemnizaţiile de asigurări sociale de sănătate


În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr.PLx 98/2018 din 12 martie 2018, cu dezbaterea pe fond în procedură de urgenţă a proiectului de Lege privind aprobarea Ordonanţei de urgenţă a Guvernului nr.99/2017 pentru modificarea şi completarea Ordonanţei de urgenţă a Guvernului nr.158/2005 privind concediile şi indemnizaţiile de asigurări sociale de sănătate.

La întocmirea prezentului raport comun, Comisiile au avut în vedere:
· avizul favorabil al Consiliului Legislativ (nr.1079/13.12.2017)
· avizul favorabil al Consiliului Economic şi Social (nr.5930/12.12.2017)
· avizul favorabil al Comisiei pentru tehnologia informaţiei şi comunicaţiilor (nr.4c-16/50/04.04.2018)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/113/21.03.2018)
· avizul favorabil al Comisiei pentru egalitatea de şanse pentru femei şi bărbaţi (nr.4c-17/145/27.03.2018)
· avizul favorabil al Comisiei pentru buget, finanţe şi bănci 
(nr.4c-2/187/13.06.2018)
· punctul de vedere al Ministerului Sănătăţii (nr.SP4968/30.05.2018)
Proiectul de lege are ca obiect de reglementare aprobarea Ordonanţei de urgenţă a Guvernului nr.99/2017, care prevede stabilirea unui ansamblu de măsuri ce vizează reducerea birocraţiei din cadrul sistemului de sănătate. Intervenţiile legislative se referă, în principal, la:
- majorarea limitei de vârstă până la care, în cazul unor afecţiuni grave ale copilului bolnav, pentru care nu se acordă certificat de handicap şi pentru care persoana îndreptăţită, potrivit legii, poate beneficia de concediu medical şi indemnizaţie pentru îngrijirea copilului bolnav, respectiv de la 7 ani la 16 ani; 
- stabilirea afecţiunilor grave pentru care nu se acordă certificat de handicap de către comisiile de specialitate ale Ministerului Sănătăţii şi cuprinderea într-o listă care va fi aprobată prin ordin comun al ministrului sănătăţii şi al preşedintelui Casei Naţionale de Asigurări de Sănătate;
- reglementarea cadrului legal pentru realizarea şi implementarea soluţiilor informatice pentru administrarea sistemului electronic pentru concedii medicale, precum şi stabilirea sursei de finanţare, implementarea în cadrul sistemului de asigurări sociale de sănătate a modificărilor din domeniul fiscal determinate de schimbările legislative intervenite prin Ordonanţa de urgenţă nr.79/2017; 
- reglementarea veniturilor în raport cu care se calculează indemnizaţia de maternitate.

Proiectul de lege face parte din categoria legilor ordinare, conform prevederilor art.73 alin.(3) din Constituţia României, republicată.

În conformitate cu prevederile Regulamentului Camerei Deputaţilor, republicat, Comisiile au dezbătut proiectul de lege în şedinţe separate. 
La şedinţa Comisiei pentru sănătate şi familie din data de 26 iunie 2018, din totalul de 18 membri au participat deputaţii conform listei de prezenţă. 
În urma dezbaterilor şi a opiniilor exprimate, membrii comisiei au hotărât, cu unanimitate de voturi, adoptarea proiectului de lege în forma prezentată de Senat.
La dezbateri a participat, în conformitate cu prevederile art.55 şi 56 din Regulamentul Camerei Deputaţilor, republicat, d-l Adrian Vlad Chiotan – Secretar de Stat, Ministerul Muncii şi Justiţie Sociale.

La şedinţa online a Comisiei pentru muncă şi protecţie socială din data de 19 mai 2020 şi-au înregistrat prezenţa toţi cei 24 de membri ai comisiei. 
În urma dezbaterilor şi a opiniilor exprimate, membrii comisiei au hotărât, cu unanimitate de  voturi, adoptarea proiectului de lege în forma prezentată de Senat.
La dezbateri a participat, în conformitate cu prevederile art.55 şi 56 din Regulamentul Camerei Deputaţilor, republicat, d-l Tudor Polak – Secretar de Stat, Ministerul Muncii şi Justiţie Sociale.

Proiectul de lege a fost adoptat de Senat în şedinţa din 7 martie 2018.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.91 din Regulamentul Camerei Deputaţilor, republicat.

În urma finalizării dezbaterilor, cele două Comisii propun Plenului Camerei Deputaţilor adoptarea proiectului de Lege în forma prezentată de Senat.

În cursul dezbaterilor au fost formulate amendamente care, supuse votului, au fost respinse. Acesta se regăsesc în anexa la prezentul raport comun.

PREŞEDINTE,				PREŞEDINTE,
Adrian Solomon				Conf.univ.dr.Florin Buicu



SECRETAR,					SECRETAR,		
Violeta Răduţ				Vass Levente									
												



Întocmit,
Consilier parlamentar Sorina Szabo	
Consilier parlamentar Livia Spânu

Anexa

Amendamente respinse

În cadrul dezbaterilor, Comisiile au respins următoarele amendamente:


	Nr. crt.
	Text iniţial
	Text propus
(autor amendament)
	Motivare
1. Argumente pentru susţinere
2. Argumente pentru respingere

	Camera decizională

	1. 
	
__
	
- La articolul 1, după alin. (5) se introduce un nou alineat, alin. (6), cu următorul cuprins:
“(6) Absolvenții licențiați ai facultăților de medicină, medicină dentară și farmacie, beneficiază potrivit legii de asigurare socială de sănătate în sistemul de asigurări sociale de sănătate și au dreptul, în perioada cuprinsă între efectuarea integrală a programului de pregătire și obținere a diplomei eliberate de instituțiile de învățământ superior cu facultăți de medicină, medicină dentară și farmacie și perioada susținerii concursului de admitere la rezidențiat în condițiile prezenței ordonanțe de urgență la indemnizații de asigurări sociale de sănătate.”

Autori: deputaţi Tamara-Dorina Ciofu, Maricela Cobuz şi Tudor Ciuhodaru

	
1. Studenții de la medicină după ce termină facultatea îşi pierd dreptul de asigurat la Casa de asigurări de sănătate, deşi mai au o perioadă de câteva luni în care învaţă pentru a susţine examenul de rezidenţiat.
Nu este normal ca aceşti medici tineri care sunt în perioada de formare profesională să nu mai beneficieze de servicii de sănătate din partea statului. 
În această perioadă, până la data desfăşurării rezidenţiatului tinerii care doresc să se profesionalizeze într-o specialitate medicală sunt expuși riscului de a se îmbolnăvi sau de a suferi un accident, iar în această situație în care nu mai figurează ca asigurați în evidențele caselor de asigurări de sănătate nu vor avea acces la medicamente sau la internare în unităţi sanitare pentru a beneficia de tratament medical de specialitate.
Având în vedere această situație, consider că trebuie să modificăm cadrul legislativ actual, astfel încât să se extindă dreptul de asigurat până la data susţinerii testului pentru rezidenţiat şi afişării rezultatelor finale. 
În acest sens, persoanele care vor fi declarate admise vor avea în continuare calitatea de asigurat, iar în cazul celor care nu reuşesc să intre la rezidenţiat, aceştia își vor pierde calitatea de asigurat până în momentul în care se vor angaja, vor intra în șomaj sau până când decid să îşi plătească singuri cheltuielile pentru asigurările de sănătate.

2. O astfel de prevedere poate fi cuprinsă în Legea nr. 95/2006 privind reforma în domeniul sănătăţii, republicată, cu modificările şi completările ulterioare, care prevede la art. 224 categorii de persoane care beneficiază de asigurare, fără plata contribuţiei, în condiţiile art. 154 din Legea nr. 227/2015 privind codul fiscal, cu modificările şi completările ulterioare.
De asemenea, trebuie modificat în mod corelativ şi art. 154 din Legea nr.227/2015, “Categorii de persoane fizice exceptate de la plata contribuţiei de asigurări sociale de sănătate”.

	Camera Deputaţilor

	2. 
	___
	
- După articolul 31 se introduce un nou articol, articolul 32, cu următorul cuprins:
„Art.32. - (1) Adeverința prevăzută la art. 31 lit. b) se eliberează în ziua în care a solicitat asiguratul și poate fi transmisă prin mijloace electronice de transmitere la distanță de către plătitorul de indemnizații la medicul curant.
(2) Pentru persoanele asigurate prevăzute la art. 1 alin. (2) informația va fi verificată de medicul curant direct în sistemul informatic, fără a mai fi necesară transmiterea adeverinței, casele de asigurări de sănătate având obligația de a actualiza informația în sistem și de a ține evidența certificatelor de concediu medical de care au beneficiat aceste categorii de persoane.”

Autori: deputaţi Cătălin Drulă şi Tudor Pop, USR 

	
1. În prezent bolnavul trebuie să meargă la angajator sau la casele de asigurări de sănătate înainte de a merge la medic pentru a beneficia de concediul medical. Pentru a evita punerea pe drumuri a persoanei bolnave, adeverința eliberată de angajator poate fi transmisă prin mijloace electronice, semnată electronic. În situația persoanelor asigurate în virtutea unui contract cu casa de asigurări de sănătate acestea nu ar mai trebui să meargă la casa de asigurări, care are un sistem informatic integrat cu cel al medicilor de familie și unde se așteaptă săptămâni, fiind astfel imposibilă obținerea concediului medical, întrucât legislația actuală nu prevede un termen pentru eliberarea adeverinței, asiguratul depinzând de bunăvoința angajatorului sau a caselor de asigurări de sănătate.

2. În prezent, la nivelul CNAS sunt în desfăşurare demersurile necesare în vederea realizării şi implementării soluţiilor informatice pentru administrarea sistemului electronic pentru concedii medicale. În acest sens, CNAS, prin intermediul Ministerului Sănătăţii, va iniţia demersurile necesare promovării şi adoptării actelor normative prin care vor fi modificate actualele reglementări cu privire la concediile şi indemnizaţiile de asigurări sociale de sănătate, astfel încât, medicii prescriptori să poată completa şi transmite angajatorilor/beneficiarilor, certificatele de concediu medical în format electronic, prin mijloace electronice de transmitere la distanţă, cu semnătură electronică calificată.

	Camera Deputaţilor

	3. 
	
Art.6.

(31) Persoanele şi instituţia prevăzute la alin. (3) sunt obligate să depună la casele de asigurări de sănătate, în a căror rază administrativ-teritorială îşi au sediul social, respectiv domiciliul, exemplarul 2 al certificatelor de concediu medical în condiţiile în care se solicită restituirea sumelor reprezentând indemnizaţii plătite asiguraţilor, care sunt suportate din bugetul Fondului naţional unic de asigurări sociale de sănătate.
	
- Alineatul (31) al articolului 6 se modifică şi va avea următorul cuprins:
„(31)  În condiţiile în care se solicită restituirea sumelor reprezentând indemnizaţii plătite asiguraţilor, care sunt suportate din bugetul Fondului naţional unic de asigurări sociale de sănătate,  persoanele fizice şi juridice care au calitatea de angajatori sau sunt asimilate acestora pot completa această opțiune în declarația prevăzută la alin. (3), transmițând electronic prin mijloace de transmitere la distanță o copie a certificatului de concediu medical împreună cu declarația.”

Autori: deputaţi Cătălin Drulă şi Tudor Pop, USR 


	
1. În prezent există o dublă raportare a evidenței concediilor medicale, atât prin D112, care se depune la ANAF cât și prin depunerea fizică la registratura casei de asigurări de sănătate a exemplarului 2 din certificatul de concediu medical și a solicitării de restituire a sumelor. Birocrația poate fi eliminată pentru angajator printr-o singură raportare electronică, urmând ca ANAF să transmită solicitările de restituire la casele de asigurări de sănătate.

2. Declaraţia formular D112 depusă de angajatori, este o declaraţie fiscală în care sunt înscrise obligaţiile de plată constituite şi datorate de către aceştia, potrivit legii bugetului general consolidat, precum şi bugetelor sistemelor de asigurări sociale, ori cererile depuse de angajatori la casele de asigurări sociale de sănătate, sunt documente care constituie obligaţiile Fondului naţional unic de asigurări sociale de sănătate către plătitorii de indemnizaţii de asigurări sociale de sănătate.

	Camera Deputaţilor.

	4. 
	
__
	
- La articolul 24, după alineatul (4) se introduce un nou alineat, alin. (5). cu următorul cuprins:
„(5) În situația în care gravida își schimbă medicul pe parcursul sarcinii, certificatele de concediu medical vor fi eliberate de noul medic care ia în evidență și urmărește sarcina, respectând numărul de zile prevăzute de lege.”

Autori: deputaţi Cătălin Drulă şi Tudor Pop, USR 

	
1. Având în vedere interpretările care s-au dat normelor de aplicare și care în practică duc la eliberarea concediului medical de către primul medic care a luat în evidență sarcina chiar și atunci când de facto acesta a fost schimbat este de preferat clarificarea acestei situații.

2. Textul propus nu este de nivelul legii, ci de norme subsecvente date în aplicarea acesteia.
	Camera Deputaţilor

	5. 
	
__
	
- La articolul 32 după alineatul (3) se introduce un nou alineat, alin.(4), cu următorul cuprins:
„(4) În situațiile prevăzute la alin. (1) casele de asigurări de sănătate vor prelua informațiile care țin de competența acestor instituții, direct de la oficiile registrului comerțului sau de la inspectoratele teritoriale de muncă, cu acordul persoanei îndreptățite.”

Autori: deputaţi Cătălin Drulă şi Tudor Pop, USR 

	
1. În normele de aplicare sunt enumerate multiple documente pentru care asiguratul sau plătitorul trebuie să se deplaseze pentru ca asiguratul să beneficieze de indemnizația pentru incapacitatea temporară de muncă, unele dintre acestea putând fi accesate direct de la autoritățile competente reducând povara administrativă.



2. Pentru preluarea în plată a asiguraţilor, pe lângă informaţiile referitoare la starea societăţii care pot fi furnizate de către oficiile registrului comerţului sau de către inspectoratele teritoriale de muncă, sunt necesare informaţii pe care le deţine numai societatea angajatoare, cum ar fi, lista angajaţilor aflaţi în plată de indemnizaţii de asigurări sociale de sănătate şi situaţia plăţii lunare a drepturilor până la data depunerii documentaţiei.

	Camera Deputaţilor

	6. 
	
__



 










___
	
- La articolul 36, după alineatul (3) se introduc două noi alineate, alin.(4) și (5), cu următorul cuprins:
„(4) Restituirea sumelor reprezentând indemnizaţii plătite asiguraţilor se face în decurs de 60 de zile de la depunerea declarației prevăzute la art. 6 alin. (31); nerespectarea acestui termen dă dreptul la penalități de 1% din suma care face obiectul restituirii.
(5) Penalitățile se calculează pentru fiecare zi de întârziere, începând cu ziua imediat următoare termenului de scadență și până la data stingerii sumei datorate, inclusiv.”

Autori: deputaţi Cătălin Drulă şi Tudor Pop, USR 
 
	 
1. În normele de aplicare  este prevăzut termenul de 60 de zile pentru restituirea sumelor, introdus recent tocmai pentru că procedurile de restituire s-au întins pe o perioadă de până la 5 ani de zile, afectând considerabil bugetele întreprinderilor mici și mijlocii. În consecință este de dorit ca acest termen să fie stabilit la nivel de lege și să existe penalități pentru nerespectarea lui.

2. În conformitate cu reglementarea cuprinsă la teza 1 a art.38 din OUG nr.158/2005 privind concediile şi indemnizaţiile de asigurări sociale de sănătate, aprobată cu modificări prin Legea nr.399/20078, cu modificările şi completările ulterioare, sumele reprezentând indemnizaţii, care se plătesc asiguraţilor şi care se suportă din bugetul FNUASS, se recuperează din bugetul fondului din creditele bugetare prevăzute cu această destinaţie, în condiţiile reglementate prin normele de aplicare ale ordonanţei de urgenţă menţionată anterior.
În ceea ce priveşte sumele necesare acoperirii tuturor cererilor depuse de angajatori, lunar, ca urmare a solicitărilor efectuate de către casele de asigurări de sănătate, CNAS alocă fondurile necesare restituirilor de sume către angajatori în limita sumelor alocate cu această destinaţie în bugetul FNUASS, prin legile bugetare anuale.

	Camera Deputaţilor

	7. 
	
Art.55.

(2) Certificatele de concediu medical se pot completa electronic începând cu data implementării acestora, stabilită prin normele de aplicare a prezentei ordonanţe de urgenţă.
	


Se elimină.

Autori: deputaţi Cătălin Drulă şi Tudor Pop, USR 

	
1. În normele de aplicare adoptate prin Ordinul nr. 15/2018 nu a fost prevăzut acest termen astfel încât nu este posibilă completarea și transmiterea certificatelor de concediu medical prin mijloace electronice.

2. Prin aceste prevederi se reglementează faptul că data implementării sistemului electronic pentru concedii medicale, respectiv data de la care certificatele de concediu medical se pot completa electronic, va fi stabilită ulterior prin normele de aplicare ale OUG.nr.158/2005. Totodată, în prezent sunt în desfăşurare demersurile necesare în vederea realizării şi implementării soluţiilor informatice pentru administrarea sistemului electronic pentru concedii medicale.

	Camera Deputaţilor

